

|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ** **ΥΠΟΥΡΓΕΙΟ ΠΑΙΔΕΙΑΣ ΕΡΕΥΝΑΣ & ΘΡΗΣΚΕΥΜΑΤΩΝ****ΠΕΡ/ΚΗ Δ/ΝΣΗ Α/ΘΜΙΑΣ ΚΑΙ Β/ΘΜΙΑΣ****ΕΚΠΑΙΔΕΥΣΗΣ ΝΟΤΙΟΥ ΑΙΓΑΙΟΥ****Δ/ΝΣΗ Β/ΘΜΙΑΣ ΕΚΠ/ΣΗΣ ΔΩΔ/ΣΟΥ****ΓΡΑΦΕΙΟ ΣΧΟΛΙΚΩΝ ΣΥΜΒΟΥΛΩΝ** | Ρόδος, 20 Απριλίου, 2016 |

|  |  |
| --- | --- |
| Κλαυδίου Πέππερ, Ζέφυρος, 6ος Όροφος, 85 100 ΡΟΔΟΣ  |  Προς: ΜΜΕ |
| Σχολική Σύμβουλος | : **ΦΥΣΙΚΗΣ ΑΓΩΓΗΣ**  |
|   | : Φατσέα Αδαμαντία Med/MSc |
| Τηλέφωνο - Fax  | : 22413 64 848/ 22413 64849-27 |
| e-mail url  | : adamantiafatsea@gmail.com : <http://fatsea-manta.gr/> |

ΘΕΜΑ: «Νέα Διδακτική Μεθοδολογία στη Σχολική Φυσική Αγωγή - επιμορφωτικό - βιωματικό σεμινάριο για τους εκπ/κους Φυσικής Αγωγής Α/θμιας και Β/θμιας Εκπ/σης, νήσου Ρόδου».

Κατάμεστη η αίθουσα του Ιδρύματος Υποτροφιών Σταματίου την Τρίτη, 19-4-2016, από εκπ/κους Φυσικής Αγωγής, που υπηρετούν στα σχολεία Πρωτοβάθμιας και Δευτεροβάθμιας Εκπ/σης νήσου Ρόδου, οι οποίοι παρακολούθησαν το επιμορφωτικό – βιωματικό σεμινάριο, με θέμα: «Νέα Διδακτική Μεθοδολογία στη Σχολική Φυσική Αγωγή**»**. Το σεμινάριο διοργανώθηκε από τη Σχολική Σύμβουλο Φυσικής Αγωγής Ν. Δωδ/σου, σε συνεργασία με τον Επιστημονικό Σύλλογο Πτυχιούχων Φυσικής Αγωγής και το Ίδρυμα Υποτροφιών Εμμανουήλ & Μαίρης Σταματίου.

Το σεμινάριο πραγματοποιήθηκε σε δυο μέρη.

**Το Θεωρητικό Μέρος του σεμιναρίου** έγινε στην αίθουσα του Ιδρύματος Υποτροφιών Εμμ. & Μαιρ. Σταματίου. Τους/τις εκπ/κους Φυσικής Αγωγής υποδέχθηκε θερμά, ο πρόεδρος του Ιδρύματος κ. Μάνος Κόκκινος και τους/τις απηύθυνε σύντομο χαιρετισμό, όπου δήλωσε την αμέριστη συμπαράσταση του Ιδρύματος σε κάθε ενέργεια που προάγει τον αθλητισμό και ενισχύει τη δια βίου άθληση.

Ακολούθησε σύντομη ενημέρωση από τη Σχολική Σύμβουλο Φυσικής Αγωγής Ν. Δωδ/σου κ. Αδαμαντία Φατσέα, σχετικά με τις τελευταίες εξελίξεις στο θέμα της επιμόρφωσης των εκπαιδευτικών Φυσικής Αγωγής, που αφορά στην εκπαιδευτική αξιοποίηση και εφαρμογή των ΤΠΕ στη διδακτική πράξη, όπως ανακοινώθηκαν στο 4ο Πανελλήνιο Εκπαιδευτικό Συνέδριο Κεντρικής Μακεδονίας για την αξιοποίηση των ΤΠΕ, από την ομάδα διαχείρισης του έργου.

Στη συνέχεια το λόγο έλαβε ο επίκουρος καθηγητής ΣΕΦΑΑ, του Αριστοτελείου Πανεπιστημίου Θεσσαλονίκης, Δρ. Βασίλειος Μπαρκούκης. Η εισήγησή του επικεντρώθηκε στο ρόλο που παίζουν τα κίνητρα για ένα αποτελεσματικό κλίμα διδασκαλίας. Μίλησε για τις θεωρίες των προσανατολισμών επίτευξης και του αυτοπροσδιορισμού και το κλίμα των κινήτρων, τους τύπους, τις διαστάσεις, την εξωτερίκευση, την επίδραση και τη λειτουργία τους. Αναφέρθηκε στην κάλυψη βασικών ψυχολογικών αναγκών, σύμφωνα με την επιστήμη της ψυχολογίας, όπως είναι η αυτονομία (με την έννοια της δυνατότητας επιλογής), η ικανότητα (με την έννοια του να είμαι καλός/ή σε αυτό που κάνω) και η συναναστροφή (με την έννοια του να είμαι αποδεκτός/ή και να έχω φίλους/ες) που οφείλουν να λαμβάνουν υπόψη τους οι εκπαιδευτικοί Φ.Α., κατά τη διδασκαλία τους, για να πετύχουν ένα καλό αποτέλεσμα.

Ο Δρ. Μπαρκούκης ανέλυσε τα χαρακτηριστικά ενός υποστηρικτικού περιβάλλοντος, γνωστά ως TARGET (T: task, διδασκαλία δεξιοτήτων, A: authority, παροχή αυτονομίας, R: recognition, παροχή αναγνώρισης, G: grouping, συνεργασία, E: evaluation, αξιολόγηση, T: time, οργάνωση διδασκαλίας). Ο καθηγητής τόνισε ότι οι εκπαιδευτικοί πρέπει να φροντίζουν ώστε να κάνουν πιο ελκυστικές τις δεξιότητες που διδάσκουν στα παιδιά, εμπλουτίζοντας το μάθημα με πιο διασκεδαστικές ασκήσεις, παρέχοντας εναλλακτικά θέματα ενασχόλησης και αποφεύγοντας να υπόσχονται «αμοιβές» για συμμετοχή στο μάθημα. Για μια πιο ουσιαστική μάθηση οι οδηγίες, πρέπει να είναι ανάλογες με το επίπεδο των παιδιών, να χρησιμοποιούνται ασκήσεις που τονίζουν τη μάθηση και να τοποθετούνται οι ανάλογοι στόχοι. Αφού έγινε λεπτομερής αναφορά στα θετικά αποτελέσματα που είχε η εφαρμογή της νέας μεθοδολογίας σε σχολεία της Θεσσαλονίκης, έκλεισε την εισήγησή του λέγοντας ότι είναι επιτακτική η ανάγκη εμπλουτισμού του Αναλυτικού Προγράμματος Σπουδών της Φυσικής Αγωγής και η έμφαση στο βιωματικό στόχο. Οι εκπαιδευτικοί συμμετείχαν ενεργά με ενδιαφέρουσες ερωτήσεις, στις οποίες απάντησε ο καθηγητής και με αξιόλογες τοποθετήσεις.

**Ακολούθησε το πρακτικό μέρος** στο Κλειστό γήπεδο Διαγόρα.

Στο δεύτερο μέρος οι εκπαιδευτικοί είχαν την ευκαιρία μέσα από μικροδιδασκαλίες, που οι ίδιοι οργάνωσαν σε μικρές ομάδες, να κάνουν πράξη όσα αναφέρθηκαν στο θεωρητικό μέρος. Παρουσίασαν καινοτόμους τρόπους διδασκαλίας χρησιμοποιώντας διασκεδαστικές, συνεργατικές, διαστρωματωμένες και διαθεματικές ασκήσεις για τη διδασκαλία δεξιοτήτων στο βόλεϊ, στο χάντμπολ και στο ποδόσφαιρο και για εκμάθηση κινητικών δεξιοτήτων.

Το βέβαιο είναι ότι οι εκπαιδευτικοί Φ.Α. συμμετείχαν με ενθουσιασμό στη βιωματική συνεδρία και η συνεργασία τους απέδωσε καρπούς. Θεωρείται ότι το σεμινάριο επιτέλεσε το σκοπό του. Οι εκπ/κοι Φ.Α. ήρθαν σε επαφή με νέες διδακτικές μεθόδους στο μάθημα της Φυσικής Αγωγής, που στόχο έχουν τη μεγιστοποίηση του δυναμικού του κάθε παιδιού ξεχωριστά και οι οποίες θα οδηγήσουν στην ανάπτυξη και καλλιέργεια αθλητικής παιδείας και κουλτούρας.

Οφείλουμε να ευχαριστήσουμε ιδιαίτερα το Ίδρυμα Υποτροφιών Εμμ. & Μαιρ. Σταματίου. Χωρίς την έμπρακτη βοήθεια του Ιδρύματος δεν θα ήταν δυνατόν να πραγματοποιηθεί το ενδιαφέρον σεμινάριο. Επίσης ευχαριστούμε τις Γραφικές Τέχνες - Τυπογραφείο 1985 του κ. Χατζηκαλημέρη Νίκου για την ευγενική προσφορά του, που συντέλεσε στην αρτιότερη διοργάνωση του σεμιναρίου και το Δ.Σ. του Γυμναστικού Συλλόγου Διαγόρας για την παραχώρηση του Κλειστού γηπέδου (τέντα).

Με εκτίμηση

Φατσέα Αδαμαντία

Σχολική Σύμβουλος Φυσικής Αγωγής

Α/θμιας και Β/θμιας Εκπ/σης N. Δωδ/σου